Christian Juhl (EL), 2012-05-29:
Undertrykkelse, ulighed, sult og krig skyldes, at vi endnu ikke har fået skruet et samfund sammen, som kan fordele tingene retfærdigt, og som kan give plads til alle mennesker.
Man kunne sige det kort: Det er kapitalismens skyld.
Kapitalismen er uden evne til at lave et ordentligt verdenssamfund.
Derfor er vi nødt til at arbejde med de her ting også i det danske Folketing.
Den nye strategi er en tiltrængt erstatning for VK-regeringens og Dansk Folkepartis frihedsstrategi, der ikke var et godt grundlag for dansk udviklingspolitik.
Enhedslisten støtter fokus på rettigheder og på at anvende de danske bistandsmidler til at styrke befolkningens egen indsats for deres rettigheder.
Vi er tilfredse med, at strategien sætter det som mål at bekæmpe ulighed og støtte initiativer til både global, national og lokal omfordeling af ressourcerne til gavn for de fattigste.
Vi har i Danmark kompetence til at støtte indsatsen inden for f.eks. skatteopkrævning.
Det drejer sig bl.a. om skat på finansielle transaktioner og en sikring af, at de multinationale selskaber betaler skat i udviklingslandene.
Danmark kan yde en stor indsats, for at udviklingslandene øger deres egne skatteindtægter.
Det kan sikre finansiering af en effektiv offentlig sektor, som skaber grundlag for udvikling.
Vi kan modvirke de negative konsekvenser af omfattende nedskæringer af den offentlige sektor, som typisk Verdensbanken og IMF har været med til at presse igennem som betingelse for långivning og støtte til fattige lande.
Når vækst nævnes 116 gange i strategien, er det sikkert, for at man skal forstå, at det er nødvendigt,
vil jeg tro.
Derfor er det også vigtigt, at vi sikrer, at væksten ikke blot kommer de få til gode, men bliver en beskæftigelsesorienteret og grøn vækst.
Det skal sikre en beskæftigelsesorienteret og grøn vækst, der reelt skaber beskæftigelse til og udvikling for de mange.
Vækst i sig selv er som bekendt ikke nok og ikke et gode i sig selv.
Fokus på den rettighedsbaserede tilgang skal ikke bruges til at nedprioritere det bilaterale samarbejde.
Det er fint at opprioritere den multilaterale indsats, især i FN, men det er også nødvendigt at bevare en bilateral indsats for at sikre dansk indflydelse og kompetence.
Den rettighedsbaserede tilgang må indebære en styrkelse af civilsamfundene i syd, og vi mener i Enhedslisten, at de danske folkelige organisationer, ikke mindst fagforeningerne, her kan spille en afgørende rolle.
De kan yde en støtte til deres samarbejdspartnere i syd inden for kapacitetsopbygning og fortalervirksomhed, som ikke kan dækkes lige så kvalificeret af ambassader eller ministerier.
Oplysningen om Danmarks udviklingssamarbejde skal opprioriteres og især lægges ud i de folkelige danske organisationer.
Den globale dimension skal opprioriteres i folkeskolen, og der skal skabes gode vilkår for ulandsjournalistik i et bredt felt af medier.
Vi er tilfredse med, at Danmark fortsat skal ligge i front med hensyn til størrelsen af udviklingsbistanden.
I regeringsgrundlaget står der jo, som det tidligere er blevet nævnt, at målet er at nå op på 1 pct. af bruttonationalproduktet.
Det var der, hvor Danmark lå, før den borgerlige regering overtog magten.
Men hvornår skal vi nå målet, har vi spurgt ministeriet?
Det spørgsmål er også blevet stillet i dag.
Vi foreslår en periode på 4-5 år, og så kommer vi op på målet.
På længere sigt ønsker Enhedslisten, at Danmark skal yde op til 1 ½ pct. af bruttonationalproduktet i udviklingsbistand.
En stor del af hjælpen skal være orienteret mod at bekæmpe fattigdom samt at sikre miljø- og klimaindsatsen.
Det er vigtigt, at Danmark arbejder aktivt for at sikre kohærens eller sammenhæng mellem de forskellige politikområder både på det nationale og det internationale niveau.
Strategien på det her punkt er ikke helt klar, og vi er nødt til at arbejde med det, men vi tolker dog udtalelsens linjer om sammenhæng som en praktisk udformning af kohærens.
Så formoder vi, at både ministeren og regeringen og alle tilhængere af Lissabontraktaten vil leve op til, at udviklingspolitikken ikke underminerer alle andre politikker, f.eks. inden for handel og landbrug, blot for at nævne to felter, hvor der ofte er negative konsekvenser for udviklingslandene.
Vi er endelig tilfredse med, at den grønne vækst er en del af de fire prioriterede områder, men vi kunne godt ønske os klarere formuleringer om det fortsatte danske engagement i miljø- og klimaindsatsen.
Ikke mindst når en større gruppe af danske folketingsmedlemmer snart skal til Rio+20, ville det have været godt at have med i kufferten.
Men vi mener samtidig, at det er vigtigt at fortsætte den succesfulde indsats i Latinamerika og Asien, som fortsat har brug for en rettighedsbaseret tilgang på grund af de massive overtrædelser af menneskerettighederne.
Alt i alt kan vi støtte Danmarks nye strategi for udviklingssamarbejde.
Vi undrer os lidt over, at der står »regeringens nye strategi«.
I gamle dage hed det »Danmarks nye strategi«, og det vil vi gerne opfordre ministeren til også at kalde den her strategi.